#  Icon  Description automatically generated

# Dizajner/e Grafik/e

|  |  |
| --- | --- |
| **Pozita** | Dizajner/e Grafik/e |
| **Periudha e punësimit (Prej – Deri)** | Janar/Shkurt 2022 | 31 korrik 2026 |
| **Lokacioni** | Prishtinë |

**Për KCSF**

Fondacioni Kosovar për Shoqëri Civile (KCSF), është organizatë udhëheqëse në përkrahjen e nismave qytetare në Kosovë që nga viti 1998. KCSF ofron fonde për shoqërinë civile nëpërmjet mekanizmave e sistemeve të avancuara të dhënies së granteve, ndërton kapacitete e dije për sektorin nëpërmjet Qendrës së KCSF-së, si dhe mbron dhe shtyn përpara hapësirën për qytetari dhe ambientin e veprimit të shoqërisë civile në Kosovë dhe më gjerë, nëpërmjet hulumtimit të politikave, avokimit dhe mobilizimit të sektorit. KCSF beson që një shoqëri civile e fuqishme me përfshirje të vërtetë të qytetarëve në punën e vet është element kyç për një qeverisje përfshirëse, transparente dhe llogaridhënëse, e që kontribuon në shndërrimin e Kosovës në një shoqëri demokratike me perspektivë të integrimit europian dhe me një situatë të avancuar socio-ekonomike.

**Programi për angazhim të qytetarëve - Citizen Engagement Activity (CEA)**

Programi për angazhim të qytetarëve - Citizen Engagement Activity (CEA) është një program pesë vjeçar i Fondacionit Kosovar për Shoqëri Civile (KCSF) i cili financohet nga Agjencia e Shteteve të Bashkuara për Zhvillim Ndërkombëtar (USAID). Programi do të përkrahë aktivitete të shumta të cilat synojnë përmirësimin e lidhjes së shoqërisë civile me qytetarë, bashkëpunimin brenda sektorit dhe me sektorë të tjerë, si dhe diversifikimin e burimeve të shoqërisë civile përtej fondeve të donatorëve të huaj me qëllim të fuqizimit të pjesëmarrjes në vendimmarrje dhe rritjes së transparencës dhe llogaridhënies të institucioneve publike dhe të OShC-ve ndaj publikut.

Bazuar në përvojën e gjatë dhe ekspertizën e KCSF-së në zhvillimin e shoqërisë civile, duke përfshirë qasje të reja që kanë për qëllim ndërlidhjen e organizatave të shoqërisë civile me qytetarë dhe qytetare të Kosovës, dhe në bashkëpunim me organizata vendore dhe ndërkombëtare, CEA do të kontribuojë drejt arritjes së objektivave në vijim:

Objektiva 1 – Fuqizimi i bashkëpunimit të shoqërisë civile me qytetarë dhe qytetare të Kosovës, nxitja e aktivizimit komunitar dhe rritja e kërkesës për llogaridhënie.

Objektiva 2: Krijimi i partneriteteve brenda dhe ndërmjet sektorëve dhe rritja e besimit mes OShC-ve, qytetarëve, sektorit privat dhe institucioneve publike.

Objektiva 3: OShC me njohuri e aftësi të shtuara që e shfrytëzojnë kuadrin e përmirësuar ligjor dhe zhvillojnë kulturën e përkrahjes së aktiviteteve jo-për-përfitim nga burimet vendore dhe të diasporës.

**Për pozitën**

Dizajneri/ja Grafik/e do të jetë përgjegjës/e për krijimin dhe mirëmbajtjen e identitetit vizuel të programit, përfshirë dizajnimin e rregullt të produkteve vizuale dhe multi-mediale të përshtatshme për grupet e synuara të qytetarëve, kontributin në menaxhim të aspektit vizuel të rrjeteve sociale dhe uebfaqes të KCSF-së etj.

**Detyrat dhe përgjegjësitë**

* Planifikon, dhe është përgjegjës/e për konceptim dhe dizajnim të produkteve multi-mediale në kuadër të Programit për Angazhimi Qytetar (CEA);
* Është përgjegjës/e për aspektin kreativ të planifikimit dhe zbatimit të produkteve multi-mediale;
* Udhëheqë dhe zbaton dizajnimin e produkteve të rregullta të programit si, infografika, ilustrime dhe dizajnim për paraqitje në rrjete sociale, si dhe pjesën vizuale të video produkteve;
* Në bashkënpunim me Specialistin/en për Ndërlidhje dhe Mobilizim të Qytetarëve, Specialistin/en për Marrëdhënie me Publikun/Komunikim, dhe Operatorin/en e Kamerës dhe Video Montazhierin/en identifikon mundësitë për promovim dhe paraqitje vizuele të rezultateve të programit;
* Bashkëpunon në mënyrë të rregullt me stafin e programit për të kuptuar nevojat dhe adresuar ato përmes produkteve të ndryshme vizuale;
* Krijon dhe mirëmban identitetin vizual të programit, në përputhje me Brandbook të KCSF-së dhe kërkesat e donatorit;
* Në bashkëpunim me pjesën tjetër të ekipit përgjegjës për komunikim me publikun, kontribon në hartimin dhe redaktimin e skripteve për video produkte, si dhe në përzgjedhjen e ideve më të mira për prodhim;
* Identifikon dhe propozon në mënyrë të vazhdueshme forma kreative dhe adekuate për komunikim të rezultateve të programit përmes produkteve të ndryshme multi-mediale;
* Kontribuon në menaxhimin e rrjeteve sociale dhe fushatave online të programit;
* Bashkëpunon më stafin e IT dhe Administratorin/en e Uebit për të siguruar që dizajnet e krijuara janë kompatibile me pajisje dhe sisteme tjera të IT.

**Kualifikimet**

* Së paku tre vite përvojë pune si Dizajner/e Grafik/e;
* Njohuri të shkëlqyera për përdorim të programeve kompjuterike për dizajn si Adobe Creative Suite's InDesign, Photoshop, and Illustrator, apo tjera të ngjashme;
* Aftësi të shkëlqyera për të konceptuar, udhëhequr, dhe prodhuar përmbajtje kreative me cilësi të lartë;
* Të ketë aftësi të mira krijuese, kreativitet dhe origjinalitet në prodhim të produkteve;
* Njohuri të mirë të gjuhës angleze.

Përderisa kualifikimet e mësipërme janë obligative, preferohet që kandidatët(et) të kenë edhe:

* Diplomë të studimeve bazike (Bachelor) në pikturë, dizajn grafik, animacion, ose fusha të ngjashme të ndërlidhura me pozitën, ose certifikime profesionale relevante;
* Përvojë të drejtpërdrejtë me ose në përkrahje të organizatave të shoqërisë civile dhe nismave qytetare;
* Njohuri bazike për video xhirime dhe përpunim të tyre.

**Si të aplikohet**

Dokumentet e nevojshme për aplikim:

* CV, me tre kontakte si referenca
* Letër motivimi me theks në përvojën dhe njohuritë tuaja për pozitën përkatëse

Dokumentet e lartshënuara duhet të dërgohen në e-mail adresën aplikimi@kcsfoundation.org deri më **9 janar 2022.** Nё fazёn e parё tё aplikimit, nuk kёrkohet dёrgimi i asnjё informate apo dokumenti shtesё.

Siguria e të dhënave dhe parimet e privatësisë janë të rëndësishme për ne. Të dhënat tuaja do t’i trajtojmë me konfidencialitet të plotë.

KCSF synon që të angazhojë një Dizajner/e Grafik/e, me gjysëm orari, duke filluar prej muajit janar/shkurt 2022. Ambienti dhe kushtet e punës janë të shkëlqyeshme ndërsa pagesa vendoset varësisht nga kandidati(ja) e përzgjedhur.

Vetëm kandidatët(et) e përzgjedhur(a) në listën e ngushtë do të kontaktohen. Varësisht nga cilësia e aplikacioneve dhe numri i kandidatëve(eve) të përzgjedhur(a) në listën e ngushtë, KCSF mund të kërkojë nga kandidatët(et) e listës së ngushtë t’i nënshtrohen testeve dhe/ose intervistave shtesë.

Në mungesë të aplikacioneve të përshtatshme, KCSF mban të drejtën që të mos përzgjedhë asnjë nga kandidatët(et) e paraqitur(a).

KCSF është organizatë e cila e vlerëson diversitetin brenda stafit, përkushtohet për mos-diskriminim dhe siguron trajtim të barabartë të të gjithë kandidatëve e kandidateve gjatë procedurës së rekrutimit, pa paragjykime, pavarësisht nga gjinia, raca, feja, mosha, përkatësia kombëtare, orientimi seksual, gjendja martesore, vendbanimi, nevojat e veçanta apo ngjyra.